# Bystrý potok (prítok Slatiny)

### Z Wikipédie

Bystrý potok je potok v Podpoľaní, v severnej časti okresu Detva. Je to pravostranný prítok Slatiny, má dĺžku 7,8 km a je tokom IV. rádu.

Pramení v pohorí Poľana, v podcelku Vysoká Poľana, na južnom svahu vrchu Poľana (1 457,8 m n. m.) a východne od sedla Priehybina (1 281 m n. m.) v nadmorskej výške cca 1 310 m n. m. Tečie v podstate severojužným smerom, na hornom toku vytvára 23 metrov vysoký vodopád (PP Vodopád Bystré), potok tu prepadáva cez andezitovú stenu, pričom sa jedná o jeden z najmohutnejších vodopádov v sopečných pohoriach Slovenska. Potom sa stáča viac na juhojuhovýchod, zľava priberá prítok z oblasti Bystrého a opäť tečie severojužným smerom. Ďalej tečie cez Detvianske predhorie, okrajom osady Bystré-Vrátka, kde sprava priberá kratší prítok. Pokračuje lazníckou oblasťou mesta Hriňová, popri jej časti Krivec I., stáča sa na juhovýchod a vstupuje do Zvolenskej kotliny, do podcelku Detvianska kotlina, kde v nadmorskej výške cca 485 m n. m. priberá svoj najvýznamnejší prítok, ľavostrannú Riečku. Napokon preteká intravilánom mesta Hriňová, okrajom Hriňovej-sídliska, a v nadmorskej výške približne 404 m n. m. ústi do Slatiny.

Zdroj: "http://sk.wikipedia.org../../../b/y/s/Bystr%C3%BD_potok_%28pr%C3%ADtok_Slatiny%29_0f33.html"

Kategórie: Potoky na Slovensku | Povodie Slatiny | Články bez interwiki

##### Views

- Stránka
- Diskusia
- Aktuálna verzia

##### Hľadaj